О еже милостивым оком призрети на людей земли нашея Белорусския и сотворити страну нашу непреобориму от раздоров и разделений и нестроений, молим Тя, Милосердый Господи, услыши и помилуй.

О еже просветити светом Своего богоразумия ожесточением помраченных, раненых и невинно умученных исцелити, плененных свободити и мир стране нашей даровати, молим Тя, Всесильный Творче, услыши и помилуй.

Давый заповедь Твою нам, еже любити Тебе Бога нашего и ближнего своего, сотвори, да ненависть, вражда, обиды и прочая беззакония прекратятся, истинная же любовь и мир Твой да царствуют в сердцах людей земли нашея Белорусския, молим Ти ся, Спасителю наш, скоро услыши и милостивно помилуй.

Еще молимся Тебе, Господу Богу нашему, о еже милостивно пощадити нас от губительнаго поветрия на нас движимаго и избавити всех людей от смерти душевныя и телесныя, недугующим исцеление и здравие подати, всем же Твое божественное ограждение и заступление, молим Тя, милосерде Господи, скоро услыши и милостивно помилуй.

Еще молимся, о еже умирити смятение человек и страхования всяческая, упованием твердым оградити всех людей, мир же и тишину вселити в сердца наша, молим Ти ся, Господи, услыши и помилуй.

**Молитва за Беларусь**

Владыко небесе и земли, Предвечный Боже! Ты весь мир сотворил еси премудростию Твоею и Духом Святым всех просвещаеши, оживотворяеши и укрепляеши. Ты людский род тако возлюбил еси, еже и Сына Своего Единороднаго на землю послал еси, да вси уверовавшии в Него, будут чада Твоя и наследницы Небеснаго Твоего Царствия.

Смиренно молимся Тебе, Владыко Вседержителю, защити землю нашу Белорусскую и народ наш, и, простив вся наша прегрешения вольная и невольная, сохрани нас от находящих бед, скорбей и искушений. Даруй нам, Господи, Духа премудрости и страха Божия, Духа крепости и благочестия, дар смирения и рассуждения.

Низпосли, Господи, мир Твой на предержащия власти страны нашея и на всех, живущих в ней. Не предаждь нас служити суете и неправде мира сего лукаваго, но, да утвердившеся в вере и надежде на Тя, научимся творити волю Твою и вся заповеди Твоя потщимся исполнити, яко у Тебе источник жизни и во свете Твоем узрим свет.

Даруй нам, Господи, благодать и ревность о имени Твоем и о правде Твоей и вся ко временному житию потребная, предстательством и покровом Пречистыя и Преблагословенныя Владычицы нашея Богородицы и Приснодевы Марии, молитвами всех святых в земли Белорусския просиявших и всех святых Твоих, с ними же славу, благодарение и поклонение возсылаем, Тебе Безначальному Отцу, со Единородным Твоим Сыном, и Всесвятым, и Благим, и Животворящим Твоим Духом, ныне и присно, и во веки веков. Аминь.

**Молитва во время распространения вредоносного поветрия чтомая**

Господи Боже наш, не вниди в суд с рабы Твоими, и огради нас от губительнаго поветрия на ны движимаго. Пощади нас смиренных и недостойных рабов Твоих в покаянии с теплою верою и сокрушением сердечным к Тебе милосердному и благопременительному Богу нашему припадающих и на милость Твою уповающих.

Твое бо есть, еже миловати и спасати ны, Боже наш, и Тебе славу возсылаем, Отцу и Сыну и Святому Духу, ныне и присно и во веки веков. Аминь.